AN COIMISIÚN EORPACH An Bhruiséil,18.11.2020 COM(2020) 694 final 2016/0365(COD) TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis seasamh ón gComhairle i dtaca le glacadh Rialachán ó Pharlaimint na hEorpa agus ón gComhairle maidir le creat le haghaidh téarnamh agus réiteach contrapháirtithe lárnacha agus lena leasaítear Rialachán (AE) Uimh. 1095/2010, Rialachán (AE) Uimh. 648/2012 agus Rialachán (AE) 2015/2365



2016/0365 (COD) TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis seasamh ón gComhairle i dtaca le glacadh Rialachán ó Pharlaimint na hEorpa agus ón gComhairle maidir le creat le haghaidh téarnamh agus réiteach contrapháirtithe lárnacha agus lena leasaítear Rialachán (AE) Uimh. 1095/2010, Rialachán (AE) Uimh. 648/2012 agus Rialachán (AE) 2015/2365 1.Cúlra An dáta a tíolacadh an togra chuig Parlaimint na hEorpa agus chuig an gComhairle (doiciméad COM/2016/0856 final – 2016/0365 COD): 28 Samhain 2016 Dáta na tuairime ó Choiste Eacnamaíoch agus Sóisialta na hEorpa: 29 Márta 2017 Dáta na tuairime ón mBanc Ceannais Eorpach: 20 Meán Fómhair 2017 Dáta an tseasaimh ó Pharlaimint na hEorpa, an chéad léamh: 27 Márta 2019 An dáta a tíolacadh an togra leasaithe: Neamhbhainteach An dáta a glacadh an seasamh ón gComhairle: 17 Samhain 2020 2.Cuspóir an togra ón gCoimisiún Is éard is contrapháirtí imréitigh lárnach (CPL) ann bonneagar do mhargaí airgeadais a fheidhmíonn mar chontrapháirtí do dhá thaobh na hidirbheartaíochta in ionstraim airgeadais. Déanann CPLanna raon uirlisí airgeadais a imréiteach. Is uirlisí iad atá riachtanach don chóras airgeadais toisc go ndéantar bainistiú leo ar mhéideanna suntasacha airgid faoi riosca contrapháirtithe. I ndéanamh na hoibre sin, cruthaítear naisc idir bainc éagsúla, contrapháirithe airgeadais eile agus corparáidí (na rannpháirtithe imréitigh). Tá méadú tagtha ar líon na n‑idirbheart a ndéanann CPLanna próiseáil orthu ó bhí gealltanas G20 2009 ann chun díorthaigh chaighdeánaithe thar an gcuntar a bheith ann a ndéanann CPLanna iad a imréiteach. Is beag seans go dteipfidh ar CPL ach d'fhéadfadh tionchar nach beag a bheith acu ar chobhsaíocht airgeadais. Chun aghaidh a thabhairt ar na rioscaí féideartha, má theipeann ar CPL, ghlac an Coimisiún togra reachtach an 28 Samhain 2016 maidir le téarnamh agus réiteach CPL. Cuireann an glacadh sin ar an Rialachán maidir le Bonneagar Margaidh Eorpach (EMIR), agus is ar chreat coincheapúil na Treorach maidir le Téarnamh agus Réiteach na mBanc atá sé bunaithe. Dá réir sin, déanfar trasuí i ndlí an Aontais Eorpaigh ar chaighdeáin idirnáisiúnta a leagfar síos le Príomhthréithe Bhord um Chobhsaíocht Airgeadais, agus le Treoraíocht atá geallta ag an Aontas Eorpach i gcomhthéacs an G20. Is é is aidhm don togra a áirithiú go bhfuil na CPLanna agus na húdaráis náisiúnta san Aontas Eorpach ullamh araon, agus na huirlisí acu araon chun gníomhú go cinniúnach i gcás géarchéime. An Rialachán atá beartaithe, is ar thrí cholún atá sé bunaithe: ullmhacht (pleananna téarnaimh agus réitigh, cumhachtaí chun inréiteacht a fheabhsú), cumhachtaí luath‑idirghabhála, agus sraith straitéisí réitigh comhchuibhithe le haghaidh na n‑údarás réitigh náisiúnta. Áiritheofar leis na rialacha nua go mbeidh feidhmeanna criticiúla CPL slán go fóill, agus ag an am céanna go leanfar ag cosaint na cobhsaíochta airgeadais, agus féachfar leis más féidir nach ar an gcáiníocóir a tharlóidh na costais a bhaineann le réiteach CPLanna a bhfuil ag teip orthu. 3.Nótaí tráchta maidir leis an seasamh ón gComhairle Seasamh seo na Comhairle, is seasamh é a léiríonn an comhaontú polaitiúil idir Parlaimint na hEorpa agus an Chomhairle an 23 Meitheamh 2020. Tacaíonn an Coimisiún leis an gcomhaontú sin. Thug an comhaontú polaitiúil roinnt athruithe isteach nach raibh ar aon dul leis an gcéad togra ón gCoimisiún, athruithe lena n‑áirítear na pointí seo a leanas: A. Rialú i. Ballraíocht sa choláiste réitigh Dearbhaítear leis an gcomhaontú polaitiúil comhdhéanamh choláiste réitigh bunaithe ar leathnú comhdhéanta choláiste na maoirseoirí atá ann cheana, ach cuirtear san áireamh ann modhnuithe a ionchorpraíodh trí athbhreithniú ar EMIR i mí Dheireadh Fómhair 2019. Dá bhrí sin, áirítear i measc na mball a bhfuil cearta vótála acu sa choláiste réitigh, ní hamháin baill de choláiste na maoirseoirí EMIR a athbhreithníodh, údaráis réitigh CPL agus CPLanna idir‑inoibritheacha agus údaráis réitigh a bhaineann le baill den teach imréitigh CPL ó thrí Bhallstát a bhfuil na ranníocaíochtaí is mó acu dá chiste mainneachtana, ach áirítear i measc na mbreathnóirí chomh maith: –údaráis inniúla agus réitigh ball eile den teach imréitigh; –údaráis inniúla nó údaráis réitigh cliant ó aon Bhallstát nach ndéanann ball coláiste ionadaíocht air;

–bainc cheannais eisiúna eile; agus, –údarás inniúil an mháthairghnóthais, i gcás inarb infheidhme. Sa chéad trí chás, ba cheart údar cuí a bheith leis an iarraidh ar rannpháirtíocht sa choláiste réitigh de bharr éifeachtaí córasacha teipe CPL i ngach Ballstát faoi seach agus maidir leis an airgeadra a eisíonn siad. Is é is aidhm don chomhdhéanamh leathnaithe comhar agus malartú faisnéise idir údaráis a chothú agus a áirithiú go gcuirfear san áireamh leasanna líon níos mó geallsealbhóirí a bhféadfaí difear a dhéanamh dóibh sa phleanáil réitigh. ii. Faisnéis ex‑ante Is éard atá á bheartú leis an gcomhaontú polaitiúil go dtabharfadh údaráis réitigh fógra ex ante don choláiste réitigh faoi na gníomhaíochtaí réitigh atá á mbeartú acu, agus má tá an ghníomhaíocht réitigh agus an plean réitigh ar aon dul le chéile. Comhlíontar le fógra ex post an creat chun cúiseanna a thabhairt lena mínítear neamhréir leis an gcoláiste réitigh chomh luath agus is féidir tar éis gníomhaíocht réitigh a dhéanamh. Is é is aidhm don phróiseas um fhógra a thabhairt a bheith ina ghné ríthábhachtach trédhearcachta maidir leis an gcreat cinnteoireachta, próiseas lena gcuirfear ar chumas údaráis na mBallstát lena mbaineann chun éifeachtaí réiteach CPL a mheasúnú agus chun na héifeachtaí sin a réamh‑mheas. iii. Idirghabháil cheangailteach a dhéanfaidh ESMA maidir le pleananna téarnaimh, pleananna réitigh agus bearta inréiteachta Faoi mar a beartaíodh, formhór chinntí na n‑údarás inniúla náisiúnta agus réitigh i ndáil le céimeanna ullmhúcháin, is faoi réir cinneadh comhpháirteach ó bhaill choláiste na maoirseoirí agus ó bhaill an choláiste réitigh atá siad. Ba cheart teacht ar chinneadh comhpháirteach laistigh de thréimhse ceithre mhí. In éagmais cinneadh coiteann den sórt sin, d'fhéadfadh gach údarás baile an CPL faoi seach cinneadh a dhéanamh as a stuaim féin, ach amháin má iarrtar ar an ESMA idirghabháil cheangailteach a dhéanamh. Leagtar síos tairseach sa chomhaontú polaitiúil maidir le hiarraidh ar ESMA idirghabháil cheangailteach a dhéanamh le haghaidh saincheisteanna a bhaineann le pleanáil téarnaimh agus réitigh, tairseach arb ionann í agus tromlach simplí choláiste na maoirseoirí nó tromlach simplí an choláiste réitigh. Meastar gur cothromaíocht seo idir cead a thabhairt d'aon bhall coláiste chun iarraidh den sórt sin a chur faoi bhráid ESMA, ag leanúint sásra na Treorach maidir le Téarnamh agus Réiteach na mBanc, mar shampla, agus tromlach dhá thrian a éileamh de bhaill an choláiste a bhfuil vóta acu, faoi mar atá in EMIR. Ba cheart go gceadódh sin do na coláistí faoi seach oibriú go héifeachtach, agus é d'aidhm aige cinntí a dhéanamh le linn an ullmhúcháin, cinntí lena léirítear leas na mball, agus ag an am céanna leas a bhaint as an sásra idirghabhála sna cásanna is deacra. iv. Sainorduithe ESMA Cuireann an gcomhaontú polaitiúil de cheangal ar an ESMA Caighdeáin Theicniúla Rialála a fhorbairt lena sonraítear an méid seo a leanas: –ábhar na socruithe agus na nósanna imeachta i scríbhinn maidir le feidhmiú na gcoláistí réitigh; –an mhodheolaíocht chun ríomh agus cothabháil a dhéanamh ar mhéid na n‑acmhainní dílse tiomnaithe réamh‑mhaoinithe breise atá le húsáid ag an CPL faoi théarnamh mar aon leis na nósanna imeachta, i gcás nach mbeidh dír acmhainní den sórt sin ar fáil, faoina n‑éileoidh an CPL ranníocaíochtaí ó bhaill imréitigh neamh‑mhainneachtana agus faoina ndéanfaidh sé na baill imréitigh sin a aisíoc ina dhiaidh sin; –modheolaíocht mheasúnaithe le haghaidh pleananna téarnaimh; –ábhar na bpleananna réitigh; –ord leithdháilte, tréimhse uasta agus sciar uasta bhrabúis bhliantúla an CPL faoin sásra um chúiteamh le linn an téarnaimh; –eilimintí atá ábhartha i ndéanamh na luachála; –an mhodheolaíocht chun an maolán a ríomh i leith caillteanais bhreise atá le cur san áireamh i luachálacha sealadacha;

–na heilimintí íosta ba cheart a áireamh in atheagrú gnó; critéir is gá do phlean atheagrúcháin gnó a chomhlíonadh; –an mhodheolaíocht maidir le luacháil chríochnaitheach faoin bprionsabal nach ceart go mbeadh creidiúnaí ar bith níos measa as; –na coinníollacha faoina gcuirfidh baill imréitigh cúiteamh ar aghaidh chuig a gcliaint i gcomhréir leis an bprionsabal um shiméadracht chonarthach. Ceanglaítear leis ar ESMA treoirlínte a fhorbairt chomh maith lena leagtar amach nó lena gcuirtear chun cinn an méid seo a leanas: –íosliosta táscairí cáilíochtúla agus cainníochtúla is cúis le bearta téarnaimh; –an réimse cásanna a bheidh le breithniú le haghaidh plean réitigh; –cóineasú cleachtas réitigh maidir le measúnú ar inréiteacht; –cur i bhfeidhm comhsheasmhach na dtruicear le húsáid na mbeart luath‑idirghabhála a spreagadh; –cóineasú na gcleachtas maoirseachta agus réitigh maidir le cur i bhfeidhm na gcúinsí faoina measfar go bhfuil ag teip ar CPL nó ar dócha go dteipfidh air faoi; –an mhodheolaíocht a mbainfidh an t‑údarás réitigh úsáid as chun luacháil chonarthaí atá le foirceannadh a chinneadh; –cineálacha agus ábhar na bhforálacha atá sna socruithe comhair a dhéanfar le tríú tíortha; –na himthosca ina bhféadfaidh an t‑údarás inniúil iarraidh ar an CPL staonadh ó oibríochtaí íocaíochta amach i ndiaidh teagmhas neamh‑mhainneachtana. B. Idirghabháil luath, pleananna agus uirlisí réitigh i. Rud is dír leo féin a chur i bhfiontar Thug EMIR sraith acmhainní de chuid CPL isteach i sásraí leithdháilte caillteanais de chuid CPL, acmhainní ar ceart úsáid a bhaint astu roimh ranníocaíochtaí bhaill imréitigh neamh‑mhainneachtana leis an gciste mainneachtana. Ríomhtar an chéad rud is dír leo féin a chur i bhfiontar ag 25 % de cheanglais chaipitil an CPL agus tá sé d'aidhm aige a áirithiú go ndéanfaidh úinéirí agus scairshealbhóirí CPL formhaoirseacht iomchuí maidir lena ngníomhaíochtaí agus le cleachtais bainistithe riosca. Tugtar isteach sa chomhaontú polaitiúil sraith bhreise acmhainní de chuid CPL, mar shampla an dara rud is dír leo féin a chur i bhfiontar, sula gcuireann an CPL aon ghlao ar airgead nó caolú ar chorrlach athrúcháin gnóthachan i gcomhair téarnaimh i bhfeidhm. Ríomhtar an dara rud is dír leo féin a chur i bhfiontar ag 10 % agus 25 % de cheanglais chaipitil an CPL de réir mar atá údaraithe faoi EMIR. Le gníomh tarmligthe ón gCoimisiún atá bunaithe ar Chaighdeán Teicniúil Rialála a d'fhorbair ESMA socrófar an mhodheolaíocht chun an dara rud is dír leo féin a chur i bhfiontar mar aon leis na coinníollacha chun é a choinneáil ar bun a ríomh, lena gcuirfear san áireamh: –struchtúr agus eagrúchán inmheánach CPLanna agus cineál/raon feidhme/castacht a ngníomhaíochtaí; –struchtúr na ndreasachtaí atá ann do scairshealbhóirí na CPLanna, do lucht bainistíochta na CPLanna, do bhaill imréitigh na CPLanna agus do chliaint na mball imréitigh sin; –a oiriúnaí atá sé do na CPLanna, ag brath ar na hairgeadraí ina bhfuil na hionstraimí airgeadais a imréitíonn siad ainmnithe, na hairgeadraí a nglactar leo mar chomhthaobhacht agus an riosca a eascraíonn óna ngníomhaíochtaí, chun tairbhe a bhaint as beartas infheistíochta níos leithne; –an comhthéacs idirnáisiúnta agus na cleachtais atá i ndlínsí eile.

D'fhéadfadh rioscaí neamhleachtachta breise a bheith i gceist le beartas infheistíochta níos leithne, beartas a deonófar i gcomhréir le coinníollacha a dhéanfaidh ESMA a fhorbairt sa chaighdeán teicniúil rialála. Dá bhrí sin, i gcás nach bhfuil fáil láithreach ar shócmhainní inar infheistíodh an dara rud is dír leo féin a chur i bhfiontar chun caillteanais a ionsú, ceadaítear do na CPLanna leis an gcomhaontú polaitiúil chun leanúint lena leithdháileadh do bhaill den teach imréitigh mar a leagtar amach sna pleananna réitigh chun leanúnachas seirbhísí imréitigh criticiúla a ráthú. Beidh ar CPLanna na baill imréitigh sin a aisíoc ina dhiaidh sin suas go huasmhéid an dara rud is dír leo féin a chur i bhfiontar. ii. Caolú ar chorrlach athrúcháin gnóthachan agus glaonna ar airgead i gcomhair téarnaimh Is éard a fhoráiltear sa chomhaontú polaitiúil úsáid a bhaint as caolú ar chorrlach athrúcháin gnóthachán, i gcás inarb ábhartha ag brath ar ghníomhaíochtaí an CPL, agus ar ghlaonna ar airgead i gcomhair téarnaimh. Is léiriú é seo ar an gcleachtas reatha atá ag formhór na CPLanna, agus is é is aidhm dó feabhas a chur ar chosaint na gcáiníocóirí. Leis sin, daingníonn an gcomhaontú polaitiúil trédhearcacht na mbeart téarnaimh le haghaidh geallsealbhóirí mar aon lena rannpháirtíocht i bhforbairt na bpleananna téarnaimh. Tá eolas breise ann freisin maidir le húsáid na mbeart téarnaimh trí roinnt eilimintí faireacháin agus rialaithe a thabhairt isteach de ghníomh na n‑údarás inniúla. iii. Eile: Rannpháirtíocht na gcliant i gceantanna; srian ar luach saothair Áirítear sa chomhaontú polaitiúil cumhacht luath‑idirghabhála lena gceadaítear don údarás inniúil raon feidhme ceantanna a leathnú leis na cliaint a thabhairt san áireamh agus lena gcuirfear ar chumas an údaráis tairiscintí a chur isteach ar suíomhanna na mball imréitigh mainnithe. Iarrfaidh an t‑údarás inniúil ar an CPL a rá le baill den teach imréitigh cuireadh a thabhairt dá gcliaint a bheith rannpháirteach go díreach i gceantanna a eagraíonn an CPL. Is féidearthacht í seo atá faoi réir coinníollacha go bhfuil bonn cirt ann sa chineál ceannt atá i gceist, sin é is bonn cirt faoin rannpháirtíocht eisceachtúil agus go bhfuil an cliant in ann a léiriú don CPL go bhfuil an gaol conarthach iomchuí curtha ar bun aige le ball den teach imréitigh chun na hidirbhearta a d'fhéadfadh teacht as an gceant a fhorghníomhú agus a imréiteach. Tugtar de chumhacht do na húdaráis inniúla aon luach saothair cothromais a shrianadh nó a thoirmeasc, lena n‑áirítear íocaíochtaí díbhinne agus aischeannacha a dhéanann an CPL, agus aon íocaíocht a thabharfar ina luach saothair athraitheach d'ardbhainistíocht a shrianadh, a thoirmeasc nó a chalcadh. C. Uirlisí réitigh i. Glao ar airgead i gcomhair réitigh Leis an gcomhaontú polaitiúil, deimhnítear gur le húdaráis réitigh glao ar airgead i gcomhair réitigh a dhéanamh mar aon le glao ar airgead atá beartaithe i mbearta réitigh an CPL. Méadaítear neamhchosaint uasta na mball sa teach imréitigh de bharr a gceangaltas airgeadais faoi dhá oiread a ranníocaíochtaí do chiste mainneachtana an CPL. Is cur chuige é sin atá ar aon dul le EMIR (Airteagal 43(3)) lena gceanglaítear gur rud teoranta a bheidh i neamhchosaintí na mball sa teach imréitigh i leith an CPL teoranta. Tá soiléiriú freisin sa chomhaontú polaitiúil faoi úsáid glao ar airgead i gcomhair réitigh i gcás ina mbeidh teagmhais neamh‑mhainneachtana chomh maith leis an gcaidhp a chinneadh nuair atá ilchistí mainneachtana ag CPLanna. ii. Caolú tosaigh ar chorrlach Sa chomhaontú polaitiúil, roghnaítear liosta iata uirlisí réitigh agus cuirtear as an áireamh leis úsáid an chaolaithe tosaigh ar chorrlach. Is cur chuige é sin atá ar aon dul le EMIR (Airteagal 45(4)), cur chuige lena sonraítear nach mbainfidh an CPL úsáid as corrlaigh a bheidh breactha ag baill den teach imréitigh neamh‑mhainneachtana chun cumhdach caillteanais de dheasca mainneachtain ball den teach imréitigh eile. Éascaítear amhlaidh forfheidhmiú na ngníomhaíochtaí réitigh i ndlínsí móra tríú tíre i gcás ina n‑eisiatar na corrlaigh tosaigh go sainráite ón nós imeachta dócmhainneachta maidir le cur i bhfeidhm na rialacha áitiúla agus cur i bhfeidhm na rialachán. D. Creidiúnaí ar bith Níos Measa As ná i gcoimirce leachtaithe Is éard is aidhm don choimirce Creidiúnaí ar bith Níos Measa As cearta bunúsacha geallsealbhóirí CPL a chosaint, mar aon le cearta baill den teach imréitigh agus creidiúnaithe eile atá ag téarnamh. I gcomhréir leis an treoraíocht idirnáisiúnta a leag an Bord um Chobhsaíocht Airgeadais amach, déantar comparáid sa chomhaontú polaitiúil idir na caillteanais a thabhaigh scairshealbhóirí an CPL, baill an teach imréitigh agus creidiúnaithe eile i gcomhair réitigh, sin agus na caillteanais a thabhóidís go réalaíoch dá bhfoirceannfaí an CPL de réir na ngnáthimeachtaí dócmhainneachta, i ndiaidh cur i bhfeidhm iomlán na n‑oibleagáidí conarthacha is infheidhme agus cur i bhfeidhm socruithe eile ina chuid rialacha oibríochtúla. I dtéarmaí luachála, is éard a cheanglaítear leis an gcomhaontú polaitiúil go gcuirfear san áireamh sa Chreidiúnaí ar bith Níos Measa As atá frithfhíorasach meastachán réasúnta ar na costais athsholáthair dhírigh a thabhaigh baill den teach imréitigh chun glansuíomhanna inchomparáide sa mhargadh a athoscailt. Ceanglaítear leis freisin úsáid mhodheolaíocht phraghsála an CPL chun caillteanais den sórt sin a mheas ach amháin mura rud é nach léiríonn an mhodheolaíocht sin i gcomhair praghsanna a chinneadh dálaí éifeachtacha an mhargaidh. Tugtar isteach sa chomhaontú polaitiúil coincheap “siméadracht chonarthach” lena leathnaítear cosaint choimirce Creidiúnaí ar bith Níos Measa As chun cliaint a chumhdach. Leagtar síos ann i gcás ina gceadaítear do bhaill den teach imréitigh le socruithe conarthacha iarmhairtí diúltacha na n‑uirlisí réitigh a chur ar aghaidh chuig a gcliaint, agus sa chás sin ní mór, ar bhonn coibhéiseach comhréireach, cearta na gcliant ar aon chúiteamh a gheobhaidh baill den teach imréitigh sa mhéid go mbaineann siadsan le suíomhanna cliaint a chur san áireamh sna socruithe conarthacha. Tá feidhm ag an bhforáil seo freisin ar sheirbhísí imréitigh indíreacha. E. Cúiteamh do bhaill imréitigh neamh‑mhainneachtana Deimhnítear sa chomhaontú polaitiúil an féidearthacht le haghaidh údaráis réitigh ceangal a chur ar an CPL cúiteamh a thabhairt do bhaill den teach imréitigh neamh‑mhainneachtana le haghaidh na gcaillteanas a thabhaigh siad de dheasca uirlisí leithdháilte caillteanas a chur i bhfeidhm, i gcás inar mó na caillteanais ná na caillteanais a thabhódh an ball den teach imréitigh neamh‑mhainneachtana i gcomhréir le rialacha oibríochtúla an CPL. Bheadh an cúiteamh seo teoranta do chásanna ina mbeadh ball den teach imréitigh neamh‑mhainneachtana i dteideal éileamh Creidiúnaí ar bith Níos Measa As. Féadfaidh sé a bheith i bhfoirm ionstraimí úinéireachta, ionstraimí fiachais nó ionstraimí lena n‑aithnítear éileamh ar bhrabúis an CPL amach anseo.

Leis an sásra cúitimh, cuirfear san áireamh aon oibleagáid conarthach de chuid ball den teach imréitigh i leith an CPL chun baill den teach imréitigh a spreagadh chun tacaíocht a thabhairt don phróiseas réitigh. Asbhainfear an cúiteamh ó aon éileamh Creidiúnaí ar bith Níos Measa As a bhfuil baill den teach imréitigh i dteideal air, agus dá bhrí sin laghdófar an chomaoin a d’íocfadh na Ballstáit baill den teach imréitigh dá mba rud é gur mhó na ranníocaíochtaí a rinne siad i gcomhair réitigh ná a chaillidís i ndócmhainneacht. F. Aisghabháil cistí poiblí Leis an gcomhaontú polaitiúil cuirtear isteach roinnt coinníollacha le húsáid a bhaint as uirlisí cobhsaíochta rialtais i bhfoirm tacaíochta gnáthscaireanna agus i bhfoirm úinéireachta poiblí sealadaí. Tá coinníoll tábhachtach amháin ann a bhaineann le díluacháil agus comhshó a rinne an t‑údarás réitigh maidir le haon ionstraim úinéireachta, aon ionstraim fhiachais nó aon dhliteanas neamhurraithe eile a bheidh fágtha roimh úsáid nó i dteannta le húsáid na n‑uirlisí cobhsaíochta rialtais. Sula úsáideann na Ballstáit na huirlisí cobhsaíochta rialtais, ba cheart socruithe cuimsitheacha inchreidte a shainmhíniú chun cistí poiblí a fhorchúiteamh thar tréimhse ama oiriúnach. Sa chomhaontú polaitiúil, sainordaítear forchúiteamh cistí poiblí a úsáideadh mar uirlisí cobhsaíochta rialtais chomh maith le haon chostas réasúnach a thabhóidh an t‑údarás réitigh i ndáil le húsáid na n‑uirlisí nó na gcumhachtaí réitigh. Áirítear sin sna costais a bhaineann le héilimh fhéideartha ó Chreidiúnaí ar bith Níos Measa As. Liostaítear na príomhfhoinsí aisghabhála sa chomhaontú polaitiúil. Ar deireadh, sa chomhaontú polaitiúil tugtar isteach sásra “forfheidhmithe moillithe” d’aon oibleagáid chonarthach a bhí fágtha ó gheallsealbhóirí an CPL, go háirithe baill den teach imréitigh nó máthairghnóthais, sásra nach gcuirfí i bhfeidhm le linn próisis réitigh a bhaineann úsáid as cistí poiblí chun na foinsí sin a chomhlánú. Faoin gcomhaontú polaitiúil, ceadaítear an forfheidhmiú páirteach sin sna cásanna seo a leanas: –i gcás nach féidir na hoibleagáidí conarthacha atá ann a chur i bhfeidhm ina n‑iomláine laistigh de thréimhse ama réasúnta; –i gcás ina gcruthófar éifeachtaí suntasacha díobhálacha don chóras airgeadais nó má chothaítear tógálacht i ndiaidh na n‑oibleagáidí conarthacha atá ann a chur i bhfeidhm; nó, –i gcás inár iomchuí cur i bhfeidhm na n‑uirlisí réitigh chun na cuspóirí réitigh a bhaint amach go tráthúil. Bheadh deis fós ag an údarás réitigh na hoibleagáidí conarthacha sin atá fágtha a fhorfheidhmiú chun úsáid cistí poiblí laistigh de 18 mí tar éis dóibh a mheas go bhfuil ag teip ar an CPL nó gur dócha go dteipfidh air munarb ann a thuilleadh do na cúiseanna le staonadh ó fhorfheidhmiú na n‑oibleagáidí sin. G. Láimhseáil CPLanna mar chuid de ghrúpaí Sa chomhaontú polaitiúil, cuirtear deireadh leis an bhféidearthacht pleananna réitigh grúpa, ach neartaítear an ceanglas atá ar údaráis idirthuilleamaíochtaí grúpa a mheas i gcomhthéacs measúnú ar phleananna téarnaimh agus réitigh nó i gcomhthéacs a ndeartha. Go háirithe, ceanglaítear leis an gcomhaontú polaitiúil ar CPLanna cásanna réitigh a fhorbairt, cásanna nach mbeadh fáil ar an tacaíocht airgeadais a comhaontaíodh ar deireadh lena ngrúpaí nó lena máthairghnóthais. H. Leasuithe ar EMIR agus ar ghníomhartha eile Leis an gcomhaontú polaitiúil, tugtar isteach roinnt leasuithe ar ghníomhartha reachtacha atá ann faoi láthair. Seo a leanas na leasuithe is suntasaí. i. Fionraí na hoibleagáide imréitigh Ar mhaithe le comhsheasmhacht le EMIR Refit, tá modhnú ar EMIR sa chomhaontú polaitiúil ionas go gceadófar ní amháin fionraí na hoibleagáide imréitigh ach oibleagáidí trádála i gcásanna réitigh chomh maith. ii. Tagarmharc ráta úis Leis an gcomhaontú polaitiúil, tugtar isteach leasú EMIR chun díolúine a sholáthar ón oibleagáid imréitigh nó ón gceanglas corrlaigh ar idirbhearta leagáide má dhéantar na hidirbhearta sin a athnuachan d’aon toisc chun athchóiriú thagarmharc ráta úis an Bhoird um Chobhsaíocht Airgeadais a chur chun feidhme nó chun ullmhú dá chur chun feidhme. An comhaontú idirnáisiúnta idir an Bord um Chobhsaíocht Airgeadais, Coiste Basel um Maoirseacht ar Bhaincéireacht agus an Eagraíocht Idirnáisiúnta um Choimisiúin Urrús, comhaontú lena moltar faoiseamh den sórt sin a sholáthar, is comhaontú é atá á chur chun feidhme leis an leasú seo.